b'\n_START_ARTICLE_\nElohisti\xc4\x8dki dokument\n_START_PARAGRAPH_\nElohisti\xc4\x8dki dokument (elohisti\xc4\x8dka predaja) jedan je od \xc4\x8detiri pisanih izvora Petoknji\xc5\xbeja, tj. njegova anonimnog autora. Ime proizlazi iz oznake za Boga Elohim (\xd7\x90\xd6\xb1\xd7\x9c\xd6\xb9\xd7\x94\xd6\xb4\xd7\x99\xd7\x9d), koja je upotrijebljena u Biblijskoj prapovijesti i u pri\xc4\x8dama o praocima Izraela. Oznaka za ovaj dokument je "E". \xc4\x8cetiri pisana izvora Petoknji\xc5\xbeja su: spisi Jahvist (J), elohisti\xc4\x8dki spis (E), deuteronomisti\xc4\x8dka predaja (D) i sve\xc4\x87eni\xc4\x8dka predaja (P).\n_START_SECTION_\nPovijest elohisti\xc4\x8dke predaje\n_START_PARAGRAPH_\nU biblijskoj znanosti elohisti\xc4\x8dki dokument je dokument naziv za izvor, pisca ili predaju obilje\xc5\xbeenu uporabom Bo\xc5\xbejeg imena Elohim. Smatra se da se razvila u Kraljevstvu Izrael oko 750. pr. Kr., prije pada Samarije pod asirsku vlast. Nakon toga se u Jeruzalemu elohisti\xc4\x8dka predaja spojila s jahvisti\xc4\x8dkom te je tako nastala jahvisti\xc4\x8dko-elohisti\xc4\x8dka redakcija.\n_START_SECTION_\nSadr\xc5\xbeaj i teologija\n_START_PARAGRAPH_\nDjelo elohista po\xc4\x8dinje Abrahamovim pozivom pa ne sadr\xc5\xbei prapovijest. S tog stajali\xc5\xa1ta nedostaje mu univerzalisti\xc4\x8dki pogled jahvista. Elohist tako\xc4\x91er ne pokazuje teolo\xc5\xa1ke dubine jahvista kao ni njegove knji\xc5\xbeevne sposobnosti._NEWLINE_Nasuprot jahvistu, svomu prethodniku, elohist nagla\xc5\xa1ava duhovnost Boga \xc4\x8dija se slika ne smije praviti jer ga se ne mo\xc5\xbee vidjeti. Bog ne govori vi\xc5\xa1e neposredno \xc4\x8dovjeku, objavljuje se u snovima, posredstvom an\xc4\x91ela ili glasom s neba. Svjestan je grijeha i radikalne izopa\xc4\x8denosti u koje \xc4\x8dovjek zapada, odatle njegova jasna tendencija protiv drugih bogova. U objavi i u Zakonu koji je utemeljen na dekalogu, moralni su zahtjevi izraz Bo\xc5\xbeje volje. Kultni vid stupa u pozadinu. Elohist nagla\xc5\xa1ava udaljenost izme\xc4\x91u Boga i ljudi barem u usporedbi s jahvistom._NEWLINE_Izgubljena neposrednost s Bogom i s njegovom objavljenom rije\xc4\x8dju kod elohista ne djeluje odve\xc4\x87 hladno. Time se svakako isti\xc4\x8de poseban polo\xc5\xbeaj Mojsija. Mojsiju je bilo objavljeno Bo\xc5\xbeje ime Jahve. Jedini je on mogao govoriti s Bogom "iz usta u usta" i "gledati lik Jahvin" (Br 12, 8). Elohist i Abrahama zove prorokom (Post 20, 7), Mirjam proro\xc4\x8dicom (Izl 15, 20). Va\xc5\xbenost koju elohist pripisuje proroku i njegovoj slu\xc5\xbebi morala je utjecati na razvoj proro\xc4\x8dkog pokreta u Izraelu.'